РЕШЕНИЕ НА КОМИСИЯТА
от 8 август 2008 година
за изменение на Решение 2005/294/ЕО относно искане за дерогация от точка 2, буква б) от приложение III и член 9 от Директива 91/676/ЕИО на Съвета за опазване на водите от замърсяване с нитрати от селскостопански източници
(нотифицирано под номер C(2008) 4252)
(само текстът на датски език е автентичен)
(2008/664/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/676/ЕИО на Съвета от 12 декември 1991 г. за опазване на водите от замърсяване с нитрати от селскостопански източници (1), и по-специално параграф 2, трета алинея от приложение III към нея,
като има предвид, че:
(1)
Ако количеството естествен тор, което дадена държава-членка възнамерява да разпръсне годишно на хектар, е различно от това, определено в параграф 2, втора алинея, първото изречение от приложение III към Директива 91/676/ЕИО и в буква а) от него, това количество следва да бъде определено така, че да не възпрепятства постигането на целите, посочени в член 1 от споменатата директива, а също така следва да бъде обосновано въз основа на обективни критерии, като например, в разглеждания случай - дълги периоди на растеж и наличие на култури с голямо потребление на азот.
(2)
На 18 ноември 2002 г. Комисията прие Решение 2002/915/ЕО (2), позволяващо прилагането на естествен тор при концентрация на азота до 230 kg на хектар годишно в определени животновъдни стопанства, участващи в Датската рамкова програма за действие 1999-2003 г. С Решение 2005/294/ЕО на Комисията (3) действието на тази дерогация бе удължено във връзка с Датската програма за действие 2004-2007 г.
(3)
На 17 април 2008 г. Дания поиска ново удължаване на действието на дерогацията. Това искане бе придружено от подробна техническа обосновка.
(4)
Може да се смята, че датското законодателство за транспониране на Директива 91/676/ЕИО е в съответствие с тази директива и неговите разпоредби се отнасят също и до дерогацията.
(5)
През декември 2003 г. Дания подготви оценка на своя Втори план за действие по отношение на водните среди, съгласно която е постигната целта за намаление с 48 % на отмиването на нитрати през периода 1985-2003 г.
(6)
В постигнатото в датския парламент споразумение за Трети план за действие по отношение на водните среди 2005-2015 г. са зададени цели за по-нататъшно намаляване с 13 % на отмиването на нитрати, както и за намаляване на фосфатния излишък с 50 %, като тези намаления следва да се реализират през периода 2005-2015 г. През 2007 г., в рамките на правителствената платформа, бе постигнато споразумение за разработване до 2009 г. на Четвърти план за действие, който да послужи за оценка на състоянието на Третия план за действие и също така да включи уточнения в националното законодателство, за да могат да бъдат постигнати поставените цели за периода до 2015 г.
(7)
Дания е формулирала програма за действие за периода 2008-2011 г. в съответствие с член 5 от Директива 91/676/ЕИО. Мерките на тази програма за действие представляват съставна част на Третия план за действие по отношение на водните среди.
(8)
Резултатите от мониторинга и контрола показват, че в периода 2005-2006 г. от дерогацията са били обхванати 1 779 животновъдни стопанства, 220 839 животински единици и 115 336 хектара, представляващи съответно 3,4 %, 10,3 % и 4,2 % от общите бройки в Дания.
(9)
Изчисленията за отмиването на нитрати, основаващи се на наблюдения и на анализ на хранителните вещества в селскостопанските водосборни райони, показват, че в периода 1990-2006 г. отмиването на нитрати е било намалено с 40 % от глинестите почви и с 49 % от песъчливите почви. След 2002-2003 г. стойностите на отмиването са почти постоянни.
(10)
Анализът на тенденциите на измерените през периода 1990-2006 г. концентрации на нитрати във водите, напускащи зоната на корените, показва намаление с 29 % и с 45 % - съответно за глинестите и песъчливите почви. През 2006 г. средната концентрация на нитрати във високите подпочвени води от референтните водосборни басейни е била под 50 mg/l както при глинестите, така и при песъчливите почви. Концентрацията на нитрати в течащите води в референтните селскостопански водосборни райони е намаляла с 31 % през периода 1990-2006 г., като средните стойности на концентрациите на нитрати са под 20 mg/l в районите с песъчливи почви и около 30 mg/l в районите с глинести почви.
(11)
Комисията, след като прегледа искането на Дания и в светлината на натрупания опит от предоставените дерогации, съответно с Решение 2002/915/ЕО и Решение 2005/294/ЕО, смята, че планираното за използване в Дания количество естествен тор, отговарящо на 230 kg азот на хектар годишно, няма да попречи на постигането на целите на Директива 91/676/ЕИО, при условие че бъдат спазени същите строги условия като посочените в Решение 2005/294/ЕО.
(12)
Решение 2005/294/ЕО се прилага до 31 юли 2008 г. За да се осигури възможност на съответните животновъди да продължат да ползват дерогацията, уместно е периодът на действие на Решение 2005/294/ЕО да бъде удължен. Също така следва да бъдат съответно изменени и задълженията за докладване, установени с Решение 2005/294/ЕО.
(13)
Включените в настоящото решение разпоредби са в съответствие със становището на Комитета по нитратите, създаден по силата на член 9 от Директива 91/676/ЕИО,
ПРИЕ НАСТОЯЩОТО РЕШЕНИЕ:
Член 1
Решение 2005/294/ЕО се изменя, както следва:
1.
В член 8 параграф 1 се заменя със следния текст:
„1. Резултатите от мониторинга следва да се предават ежегодно на Комисията заедно с кратък доклад за начина на оценяване (във връзка с контрола на равнище отделно животновъдно стопанство) и промените в качеството на водите (основаващи се на мониторинг на отмиването на нитрати от зоната на корените, на качеството на повърхностните и подпочвените води и на изчисления въз основа на модели).“
2.
В член 9 датата „31 юли 2008 г.“ се заменя с „31 юли 2012 г.“.
Член 2
Адресат на настоящото решение е Кралство Дания.
Съставено в Брюксел на 8 август 2008 година.